De Kock se paroolaansoek oorweegEugene de Kock Sbu Ndebele, minister van korrektiewe dienste, oorweeg die paroolaansoeke van verskeie gevangenes, insluitend dié van Eugene de Kock, het die Saturday Star berig. Ndebele se woordvoerder, Manelisi Wolela, wou nie kommentaar lewer of De Kock se aansoek al goedgekeur is nie. “Die minister het oor die afgelope paar maande honderde gevangenes, wat lewenslange tronkstraf opgelê is, se paroolaansoeke oorweeg. De Kock se aansoek is hierby ingesluit,” het Wolela aan die koerant gesê. De Kock het hom weens sy gruweldade in die apartheidstyd die bynaam Prime Evil op die hals gehaal. Hy was ŉ polisiebeampte onder die apartheidsregering. Hy is ŉ week voor Nelson Mandela se inhuldiging as president in 1994 in hegtenis geneem vir die afsterwe van talle anti-apartheidsaktiviste. Hy is in 1996 tot 212 jaar tronkstraf gevonnis. De Kock het in sy aansoek aangevoer hy het 17 jaar van sy vonnis uitgedien en kom nou in aanmerking van parool. “Ek is die enigste lid van die Suid-Afrikaanse Polisiediens wat ŉ vonnis uitdien vir misdade wat ek as deel van die Nasionale Party se poging om apartheid te volhou en vryheidsbewegings teen te staan, gepleeg het,” het De Kock gesê. “Nie een van die vorige generaals of ministers wat tot 1990 in die kabinet was, is vervolg nie. Ek sou nooit die misdade gepleeg het as dit nie was vir die politieke konteks, of die posisie waarin ek geplaas is, of die bevele wat ek ontvang het nie.” -SAPA